CELEX: 32012D0249
Language: mt
Date: 2012-05-07 00:00:00
Title: 2012/249/UE: Deċiżjoni ta’ Implimentazzjoni tal-Kummissjoni tas- 7 ta’ Mejju 2012 rigward id-determinazzjoni tal-perjodi tal-bidu u tat-tmiem tat-tħaddim għall-finijiet tad-Direttiva 2010/75/UE tal-Parlament Ewropew u tal-Kunsill dwar l-emissjonijiet industrijali (notifikata bid-dokument numru C(2012) 2948)  Test b’relevanza għaż-ŻEE

9.5.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 123/44
            
         DEĊIŻJONI TA’ IMPLIMENTAZZJONI TAL-KUMMISSJONI
   tas-7 ta’ Mejju 2012
   rigward id-determinazzjoni tal-perjodi tal-bidu u tat-tmiem tat-tħaddim għall-finijiet tad-Direttiva 2010/75/UE tal-Parlament Ewropew u tal-Kunsill dwar l-emissjonijiet industrijali
   (notifikata bid-dokument numru C(2012) 2948)
   (Test b’relevanza għaż-ŻEE)
   (2012/249/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2010/75/UE tal-Parlament Ewropew u tal-Kunsill tal-24 ta’ Novembru 2010 dwar l-emissjonijiet industrijali (il-prevenzjoni u l-kontroll integrati tat-tniġġis) (1), u b’mod partikolari il-punt (a) tal-ewwel paragrafu tal-Artikolu 41 tagħha,
   Billi:
   
               (1)
            
            
               Id-Direttiva 2010/75/UE ma tiddeterminax il-perjodi tal-bidu u tat-tmiem tat-tħaddim, filwaqt li dawk il-perjodi huma relatati ma’ diversi dispożizzjonijiet f’dik id-Direttiva.
            
         
               (2)
            
            
               Għall-impjanti tal-kombustjoni koperti mill-Kapitolu III tad-Direttiva 2010/75/UE, jeħtieġ li l-perjodi tal-bidu u tat-tmiem tat-tħaddim jiġu ddeterminati biex tiġi vvalutata l-konformità mal-valuri ta’ limitu tal-emissjonijiet stipulati fl-Anness V għad-Direttiva 2010/75/UE, filwaqt li titqies il-Parti 4 ta’ dak l-Anness, kif ukoll biex jiġi ddeterminat l-għadd tas-sigħat ta’ tħaddim tal-impjanti tal-kombustjoni, fejn huwa rilevanti għall-implimentazzjoni ta’ dik id-Direttiva.
            
         
               (3)
            
            
               L-Artikolu 14(1)(f) tad-Direttiva 2010/75/UE jitlob li l-permess jinkludi miżuri relatati mal-kundizzjonijiet tat-tħaddim minbarra l-kundizzjonijiet ta’ tħaddim normali, bħall-operazzjonijiet tal-bidu u tat-tmiem tat-tħaddim. Skont l-Artikolu 6 tad-Direttiva 2010/75/UE, miżuri bħal dawn jistgħu jiġu inklużi f’regoli ġenerali li jorbtu.
            
         
               (4)
            
            
               L-emissjonijiet minn impjanti ta’ kombustjoni matul il-perjodi tal-bidu u tat-tmiem tat-tħaddim huma ġeneralment f’konċentrazzjonijiet elevati meta mqabbla ma’ kondizzjonijiet normali ta’ tħaddim. Fid-dawl tal-għan tad-Direttiva 2010/75/UE li jiġu evitati l-emissjonijiet, dawk il-perjodi għandhom ikunu qosra kemm jista’ jkun.
            
         
               (5)
            
            
               Il-miżuri previsti f’din id-Deċiżjoni huma skont l-opinjoni tal-Kumitat stabbilit bl-Artikolu 75 tad-Direttiva 2010/75/UE,
            
         ADOTTAT DIN ID-DEĊIŻJONI:
   Artikolu 1
   Suġġett u kamp ta’ applikazzjoni
   Din id-Deċiżjoni tistipula regoli rigward id-determinazzjoni tal-perjodi tal-bidu u tat-tmiem tat-tħaddim imsemmija fil-punt 27 tal-Artikolu 3 u fil-punt 1 tal-Parti 4 tal-Anness V għad-Direttiva 2010/75/UE.
   Din id-Deċiżjoni għandha tapplika għall-impjanti tal-kombustjoni koperti mill-Kapitolu III tad-Direttiva 2010/75/UE.
   Artikolu 2
   Definizzjonijiet
   Għall-finijiet ta’ din id-Deċiżjoni, japplikaw id-definizzjonijiet li ġejjin:
   
               1.
            
            
               “tagħbija minima tal-bidu tat-tħaddim għal ġenerazzjoni stabbli” tfisser it-tagħbija minima kompatibbli mat-tħaddim stabbli tal-impjant tal-kombustjoni li jkun qed jiġġenera, li ssegwi l-bidu tat-tħaddim fejn wara l-impjant ikun jista’ jwassal l-output tiegħu b’mod sikur u affidabbli lil netwerk, grilja, akkumulatur tas-sħana jew sit industrijali;
            
         
               2.
            
            
               “tagħbija minima tat-tmiem tat-tħaddim għal ġenerazzjoni stabbli” tfisser it-tagħbija minima fil-punt li fih l-impjant ma jkunx jista’ jibqa’ jforni l-produzzjoni tiegħu b’mod sikur u affidabbli lil netwerk, grilja, akkumulatur tas-sħana jew sit industrijali u li jitqies li qiegħed fil-punt tat-tmiem tat-tħaddim.
            
         Artikolu 3
   Regoli ġenerali biex jiġu ddeterminati l-perjodi tal-bidu u t-tmiem tat-tħaddim
   Biex jiġi ddeterminat it-tmiem tal-perjodu tal-bidu tat-tħaddim u l-bidu tal-perjodu tat-tmiem tat-tħaddim, għandhom japplikaw ir-regoli li ġejjin:
   
               1.
            
            
               il-kriterji jew il-parametri li jintużaw biex jiġu ddeterminati l-perjodi tal-bidu u tat-tmiem tat-tħaddim għandhom ikunu trasparenti u verifikabbli esternament;
            
         
               2.
            
            
               il-perjodi tal-bidu u tat-tmiem tat-tħaddim għandhom jiġu ddeterminati abbażi tal-kundizzjonijiet li jippermettu proċess ta’ ġenerazzjoni stabbli li jissalvagwardja s-saħħa u s-sikurezza;
            
         
               3.
            
            
               fil-perjodi tal-bidu u t-tmiem tat-tħaddim, wara l-bidu tat-tħaddim, ma għandhomx jiġu inklużi l-perjodi li fihom impjant tal-kombustjoni, ikun qiegħed jopera b’mod stabbli u sikur bi provvista ta’ fjuwil iżda mingħajr ma jesporta s-sħana jew l-elettriku jew l-enerġija mekkanika.
            
         Artikolu 4
   Determinazzjoni tal-perjodi tal-bidu u t-tmiem tat-tħaddim fil-permess
   1.   Għall-finijiet tad-determinazzjoni tal-perjodi tal-bidu u t-tmiem tat-tħaddim fil-permess tal-installazzjoni li jinkludi l-impjant tal-kombustjoni, il-miżuri msemmija fl-Artikolu 14(1)(f) tad-Direttiva 2010/75/UE għandhom jinkludu dan li ġej:
   
               (a)
            
            
               għall-inqas waħda minn dawn li ġejjin:
               
                           (i)
                        
                        
                           il-punt tat-tmiem tal-perjodu tal-bidu u l-punt tal-bidu tal-perjodu tat-tmiem tat-tħaddim espressi bħala limiti tat-tagħbija, skont l-Artikoli 6, 7 u 8 u meta jitqies li t-tagħbija minima tat-tmiem tat-tħaddim għal ġenerazzjoni stabbli tista’ tkun inqas mit-tagħbija minima tal-bidu tat-tħaddim għal ġenerazzjoni stabbli, minħabba li l-impjant tal-kombustjoni jista’ jkun kapaċi jopera b’mod stabbli f’tagħbija inqas ladarba jilħaq temperatura suffiċjenti wara perjodu ta’ tħaddim;
                        
                     
                           (ii)
                        
                        
                           proċessi diskreti jew limiti għal parametri operattivi, li huma assoċjati ma’ tmiem il-perjodu tal-bidu tat-tħaddim, u meta jibda l-perjodu tat-tmiem tat-tħaddim, u li huma ċari, faċilment immonitorjati u li japplikaw it-teknoloġija użata, kif stipulat fl-Artikolu 9;
                        
                     
         
               (b)
            
            
               miżuri li jiżguraw li l-perjodi tal-bidu u tat-tmiem tat-tħaddim jiġu minimizzati sa fejn dan huwa prattikabbli,
            
         
               (c)
            
            
               miżuri li jiżguraw li t-tagħmir kollu tat-tnaqqis tal-emissjonijiet jibda jitħaddem malli dan ikun teknikament prattikabbli.
            
         Għall-finijiet tal-ewwel subparagrafu, għandhom jitqiesu l-karatteristiċi tekniċi u operattivi tal-impjant tal-kombustjoni u l-unitajiet tagħha, u r-rekwiżiti tekniċi għat-tħaddim tat-teknikalitajiet installati.
   2.   Jekk ikun hemm xi tibdil fi kwalunkwe aspett marbut mal-impjant li jaffettwaw l-perjodi tal-bidu u t-tmiem tat-tħaddim, inkluż it-tagħmir installat, it-tip ta’ fjuwil, ir-rwol tal-impjant fis-sistema u t-tekniki tat-tnaqqis tal-emissjonijiet installati, il-kundizzjonijiet tal-permess relatati mal-perjodi tal-bidu u t-tmiem tat-tħaddim għandhom jerġgħu jiġu kkunsidrati mill-ġdid u, jekk ikun meħtieġ, jiġu aġġornati mill-awtorità kompetenti.
   Artikolu 5
   Determinazzjoni tal-perjodi tal-bidu u tat-tmiem tat-tħaddim għall-impjanti tal-kombustjoni li jikkonsistu minn żewġ unitajiet jew iktar
   1.   Għall-finijiet tal-kalkolu tal-valuri medji tal-emissjonijiet kif stipulati fil-punt 1 tal-Parti 4 tal-Anness V għad-Direttiva 2010/75/UE, biex jiġu ddeterminati l-perjodi tal-bidu u tat-tmiem tat-tħaddim tal-impjanti tal-kombustjoni li jkollhom żewġ unitajiet jew iktar għandhom japplikaw ir-regoli li ġejjin:
   
               (a)
            
            
               il-valuri mkejla matul il-perjodu tal-bidu tat-tħaddim tal-ewwel unità li tkun qed tibda u matul il-perjodu tat-tmiem tat-tħaddim tal-aħħar unità tal-kombustjoni li tkun ser tieqaf taħdem għandhom jiġu injorati;
            
         
               (b)
            
            
               Il-valuri determinati matul il-perjodi tal-bidu u tat-tmiem tat-tħaddim oħra ta’ unitajiet individwali għandhom jitwarrbu biss jekk huma mkejla jew, fejn l-ebda kejl ma jkun teknikament jew ekonomikament fattibbli, ikkalkulati separatament għal kull waħda mill-unitajiet ikkonċernati.
            
         2.   Għall-finijiet tal-punt 27 tal-Artikolu 3 tad-Direttiva 2010/75/UE, il-perjodi tal-bidu u tat-tmiem tat-tħaddim tal-impjanti tal-kombustjoni li jikkonsistu minn żewġ unitajiet jew iktar għandhom jikkonsistu biss mill-perjodu tal-bidu tat-tħaddim tal-ewwel unità tal-kombustjoni li tkun qed tibda u l-perjodu tat-tmiem tat-tħaddim tal-aħħar unità tal-kombustjoni li tkun ser tieqaf taħdem.
   Għal impjanti tal-kombustjoni li għalihom il-punti 2, 4 u 6 tal-Parti 1 tal-Anness V għad-Direttiva 2010/75/UE jippermettu l-applikazzjoni ta’ valur limitu tal-emissjonijiet għal parti tal-impjant li tarmi l-gassijiet ta’ skart minn tromba taċ-ċumnija waħda jew minn aktar minn waħda separati f’ċumnija komuni, il-perjodi tal-bidu u tat-tmiem tat-tħaddim jistgħu jiġu ddeterminati għal kull waħda minn dawk il-partijiet tal-impjant tal-kombustjoni separatament. Il-perjodi tal-bidu tat-tħaddim u tal-għeluq tal-impjant għandhom għalhekk ikunu magħmula mill-perjodu tal-bidu tat-tħaddim tal-ewwel unità ta’ kombustjoni li tibda titħaddem f’dik il-parti tal-impjant u mill-perjodu tal-aħħar unità ta’ kombustjoni li tieqaf titħaddem f’dik il-parti tal-impjant.
   Artikolu 6
   Determinazzjoni tal-perjodi tal-bidu u tat-tmiem tat-tħaddim għall-impjanti tal-kombustjoni li jiġġeneraw l-elettriku jew li jipproduċu l-enerġija elettrika għal tħaddim mekkaniku, bl-użu tal-limiti tat-tagħbija
   1.   Għall-impjanti tal-kombustjoni li jiġġeneraw l-elettriku u għall-impjanti tal-kombustjoni li jipproduċu tħaddim mekkaniku, il-perjodu tal-bidu tat-tħaddim għandu jitqies mitmum fil-punt meta l-impjant jilħaq it-tagħbija minima tal-bidu tat-tħaddim għal ġenerazzjoni stabbli.
   2.   Il-perjodu tat-tmiem tat-tħaddim għandu jiġi kkunsidrat li jibda fil-bidu tat-tmiem tal-provvista tal-fjuwil wara li jintlaħaq il-punt tat-tagħbija minima tat-tmiem tat-tħaddim għal ġenerazzjoni stabbli meta l-grilja ma tkunx tista’ tirċievi aktar elettriku ġġenerat jew meta l-enerġija mekkanika ġġenerata ma tkunx aktar utli għat-tagħbija mekkanika.
   3.   Il-limiti tat-tagħbija li għandhom jintużaw biex jiġu ddeterminati t-tmiem tal-perjodu tal-bidu tat-tħaddim u l-bidu tal-perjodu tat-tmiem tat-tħaddim għall-impjanti tal-kombustjoni li jiġġeneraw l-elettriku u li għandhom jiġu inklużi fil-permess tal-impjant, għandhom ikunu perċentwal fiss tal-output nominali elettriku tal-impjant tal-kombustjoni.
   4.   Il-limiti tat-tagħbija li għandhom jintużaw biex jiġu ddeterminati t-tmiem tal-perjodu tal-bidu tat-tħaddim u l-bidu tal-perjodu tat-tmiem tat-tħaddim għall-impjanti tal-kombustjoni li jipproduċu enerġija mekkanika u li għandhom jiġu inklużi fil-permess tal-impjant, għandhom ikunu perċentwal fiss tal-output tal-enerġija mekkanika tal-impjant tal-kombustjoni.
   Artikolu 7
   Determinazzjoni tal-perjodi tal-bidu u tat-tmiem tat-tħaddim għall-impjanti tal-kombustjoni li jiġġeneraw is-sħana, bl-użu tal-limiti tat-tagħbija
   1.   Għall-impjanti tal-kombustjoni li jiġġeneraw is-sħana, il-perjodu tal-bidu tat-tħaddim għandu jitqies li jintemm meta l-impjant jilħaq it-tagħbija minima tal-bidu għal ġenerazzjoni stabbli u s-sħana tkun tista’ titwassal b’mod sikur u affidabbli lil netwerk tad-distribuzzjoni, lil akkumulatur tas-sħana jew tintuża direttament f’sit industrijali lokali.
   2.   Il-perjodu tat-tmiem tat-tħaddim għandu jitqies li jibda wara li tintlaħaq it-tagħbija minima tat-tmiem tat-tħaddim għal ġenerazzjoni stabbli meta s-sħana ma tkunx tista’ tkompli titwassal b’mod sikur u affidabbli lil netwerk jew tintuża direttament f’sit industrijali lokali.
   3.   Il-limiti tat-tagħbija li għandhom jintużaw biex jiġu ddeterminati t-tmiem tal-perjodu tal-bidu tat-tħaddim u l-bidu tal-perjodu tat-tmiem tat-tħaddim għall-impjanti tal-kombustjoni li jiġġeneraw is-sħana u li għandhom jiġu inklużi fil-permess tal-impjant, għandhom ikunu perċentwal fiss tal-output nominali termali tal-impjant tal-kombustjoni.
   4.   Il-perjodi li fihom l-impjanti li jipproduċu s-sħana jkunu qegħdin isaħħnu akkumulatur jew kompartiment mingħajr ma jesportaw is-sħana għandhom jitqiesu bħala sigħat ta’ ħidma u mhux bħala perjodi tal-bidu jew tat-tmiem tat-tħaddim.
   Artikolu 8
   Determinazzjoni tal-perjodi tal-bidu u tat-tmiem tat-tħaddim għall-impjanti tal-kombustjoni li jiġġeneraw is-sħana u l-elettriku, bl-użu tal-limiti tat-tagħbija
   Għall-impjanti tal-kombustjoni li jiġġeneraw l-elettriku u s-sħana, il-perjodi tal-bidu u tat-tmiem tat-tħaddim għandhom jiġu ddeterminati kif stipulat fl-Artikoli 6 u 7, billi jiġu kkunsidrati kemm l-elettriku kif ukoll is-sħana ġġenerati.
   Artikolu 9
   Determinazzjoni tal-perjodi tal-bidu u tat-tmiem tat-tħaddim, bl-użu ta’parametri operattivi jew proċessi diskreti
   Sabiex jiġu ddeterminati t-tagħbija minima tal-bidu tat-tħaddim u t-tagħbija minima tat-tmiem tat-tħaddim għall-ġenerazzjoni stabbli, mill-inqas tliet kriterji għandhom jiġu ddefiniti, fejn it-tmiem tal-perjodu tal-bidu tat-tħaddim u l-bidu tal-perjodu tat-tmiem tat-tħaddim jitqiesu li jkunu ntlaħqu meta mill-inqas tnejn mill-kriterji jkunu ġew issodisfati.
   Dawn il-kriterji għandhom jintgħażlu minn dawn li ġejjin:
   
               1.
            
            
               proċessi diskreti stabbiliti fl-Anness jew proċessi ekwivalenti li jissodisfaw il-karatteristiċi tekniċi tal-impjant;
            
         
               2.
            
            
               limiti għal parametri operattivi stabbiliti fl-Anness, jew parametri operattivi ekwivalenti li huma applikabbli għall-karatteristiċi tekniċi tal-impjant.
            
         Artikolu 10
   Din id-Deċiżjoni hija indirizzata lill-Istati Membri.
   
      Magħmul fi Brussell, is-7 ta’ Mejju 2012.
      
         
            Għall-Kummissjoni
         
         Janez POTOČNIK
         
            Membru tal-Kummissjoni
         
      
   
   
      (1)  ĠU L 334, 17.12.2010, p. 17.
   
      ANNESS
      
         PROĊESSI DISKRETI U PARAMETRI OPERAZZJONALI ASSOĊJATI MAL-PERJODI TAL-BIDU U TAT-TMIEM TAT-TĦADDIM
      
      1.   Proċessi diskreti assoċjati mat-tagħbija minima tal-bidu tat-tħaddim għal ġenerazzjoni stabbli
      
      
               
                  1.1.
               
               
                  Għall-bojlers li jaħdmu bil-fjuwil solidu: tranżizzjoni kompluta mill-użu tal-berners awżiljarji tal-istabbiltà jew tal-berners supplementari għal tħaddim bi fjuwil normali biss.
               
            
               
                  1.2.
               
               
                  Għall-bojlers li jaħdmu bil-fjuwil likwidu: il-bidu tal-pompa ewlenija minn fejn jingħata l-fjuwil u meta l-pressa taż-żejt tal-berner tiġi stabbli, u li għaliha r-rata tal-fluss tal-fjuwil tista’ tintuża bħala indikatur
               
            
               
                  1.3.
               
               
                  Għat-turbini tal-gass: il-punt meta l-modalità tal-kombustjoni taqleb għal modalità tal-kombustjoni fi stat stabbli li hija mħallta kompletament minn qabel, jew “veloċità tal-magna meta mhijiex ingranata”
               
            2.   Parametri operazzjonali
      
      
               
                  2.1.
               
               
                  Kontenut tal-ossiġnu tal-gassijiet mit-tromba taċ-ċumnija.
               
            
               
                  2.2.
               
               
                  Temperatura tal-gass taċ-ċumnija.
               
            
               
                  2.3.
               
               
                  Pressa tal-fwar.
               
            
               
                  2.4.
               
               
                  Għall-impjanti li jipproduċu s-sħana: l-entalpija u r-rata tal-fluwidu li jittrasferixxi s-sħana.
               
            
               
                  2.5.
               
               
                  Għall-impjanti li jaħdmu bil-likwidu u bil-gass: ir-rata tal-fluss tal-fjuwil, speċifikata bħala perċentwal tal-kapaċità nominali tal-fluss tal-fjuwil.
               
            
               
                  2.6.
               
               
                  Għall-impjanti li jaħdmu b’bojler tal-fwar: it-temperatura tal-fwar fit-tarf tal-bojler.